**INSTRUCȚIUNEA NR.1**

Ținând cont de prevederile Ghidurilor specifice - Condiții de accesare a fondurilor europene aferente Planului Național de Redresare și Reziliență în cadrul apelului de proiecte Pilonul IV - Coeziunea socială și teritorială, Componenta C11-Turism și cultură, Investiția I1 - Promovarea celor 12 rute turistice/culturale, Programul România atractivă Modernizarea /reabilitarea siturilor turistice pentru apelurile 1, 2 și 3

Având în vedere prevederile Legii nr. 369 din 7 decembrie 2023 privind aprobarea [Ordonanței de urgență a Guvernului nr. 76/2023](https://legislatie.just.ro/Public/DetaliiDocumentAfis/276451) pentru modificarea și completarea [Ordonanței de urgență a Guvernului nr. 124/2021](https://legislatie.just.ro/Public/DetaliiDocumentAfis/268707) privind stabilirea cadrului instituțional și financiar pentru gestionarea fondurilor europene alocate României prin Mecanismul de redresare și reziliență, precum și pentru modificarea și completarea [Ordonanței de urgență a Guvernului nr. 155/2020](https://legislatie.just.ro/Public/DetaliiDocumentAfis/264148) privind unele măsuri pentru elaborarea Planului național de redresare și reziliență necesar României pentru accesarea de fonduri externe rambursabile și nerambursabile în cadrul Mecanismului de redresare și reziliență

**Ministerul Investițiilor și Proiectelor Europene în calitate de coordonator de reforme și investiții din PNRR emite următoarea instrucțiune pentru aplicarea unitară a prevederilor Ghidurilor specifice - Condiții de accesare a fondurilor europene aferente Planului Național de Redresare și Reziliență în cadrul apelului de proiecte Pilonul IV - Coeziunea socială și teritorială, Componenta C11-Turism și cultură, Investiția I1 - Promovarea celor 12 rute turistice/culturale, Programul România atractivă Modernizarea /reabilitarea siturilor turistice apelurile 1, 2 și 3.**

Valoarea alocării financiare aferente rutei satelor cu arhitectură tradițională și rutei refacerea peisajului cultural din Delta Dunării în vederea creșterii atractivității zonei, conform art. 2.5 din Ghidul specific este de 60.000 euro fără TVA /obiectiv/casă (295.362 lei fără TVA /obiectiv/casă pentru apelurile 1 și 2, respectiv 295.134 lei fără TVA /obiectiv/casă pentru apelul 3) iar această valoare reprezintă valoarea maximă eligibilă ce poate fi acordată per obiectiv/casă.

Cheltuielile sunt considerate eligibile în cadrul PNRR pentru fiecare categorie de cheltuieli eligibile inclusă în Buget, conform prevederilor articolului 4.2 Eligibilitatea cheltuielilor, precum și cu respectarea încadrării în valoarea maximă eligibilă menționată la art. 2.5, punctele 9 și 10 din Ghidul specific aferent apelurilor 1 și 3, respectiv art. 2.5, punctele 5 și 6 din Ghidul specific aferent apelului 2. Totalul cheltuielilor eligibile aferente capitolelor bugetare ale proiectului nu trebuie să depășească bugetul alocat. În cazul în care valoarea proiectului este mai mare decât valoarea maximă eligibilă menționată anterior, cheltuielile sunt suportate de beneficiar, astfel: pentru beneficiarii autorități publice, cheltuielile vor fi acoperite din fonduri publice naționale, conform prevederilor [Ordonanței de urgență a Guvernului nr. 124/2021](https://legislatie.just.ro/Public/DetaliiDocumentAfis/268707) privind stabilirea cadrului instituțional și financiar pentru gestionarea fondurilor europene alocate României prin Mecanismul de redresare și reziliență, cu modificările și completările ulterioare, iar pentru beneficiarii privați, cheltuielile vor fi acoperite din contribuția proprie.

Menționăm faptul că toate cheltuielile incluse în cererile de transfer trebuie să respecte condițiile de eligibilitate menționate în Ghidul specific.

În cazul celor trei apeluri de proiecte se pot depune cereri de transfer care cuprind cheltuieli eligibile cu încadrarea în valoarea maximă aprobată pentru respectivul capitol bugetar, precum și în limita a 60.000 euro obiectiv/casă tradițională fără TVA, raportat la cheltuielile din *Capitolul 4 Cheltuieli pentru investiția de bază* al articolului 4.2 Eligibilitatea cheltuielilor din Ghidul specific.

În ceea ce privește celelalte tipuri de cheltuieli eligibile aferente celorlalte capitole bugetare ale articolului 4.2 Eligibilitatea cheltuielilor din Ghidul specific, respectiv *Capitolul 1.Cheltuieli pentru amenajarea terenului; Capitolul 2. Cheltuieli pentru asigurarea utilităților necesare obiectivului; Capitolul 3. Cheltuieli pentru proiectare și asistență tehnică*, acestea pot fi solicitate prin cereri de transfer, inclusiv global pentru toate obiectivele vizate, cu respectarea încadrării în valoarea maximă aprobată pentru respectivul capitol bugetar, fără a depăși valoarea bugetului contractului de finanțare.

**Prezenta instrucțiune intră în vigoare de la data publicării.**